Dunajská Streda – Martin 34:37 (18:23)
DUNAJSKÁ STREDA. Domácim začiatok súťaže nevyšiel, prehrali prvé tri zápasy, a tak sa chceli na Martinčanov vytiahnuť.
Turčania si však dali v úvode pozor, rýchlo sa dostali do trháku a držali ambiciózneho súpera na dištanc.
"Našim cieľom bolo aktívne brániť, nepúšťať protivníka do nebezpečnej koncovky a po získaní lopty pokúšať sa o rýchle brejky. Dlho nám to vychádzalo, premieňali sme šance, náš náskok utešene narastal," hodnotil vstup do stretnutia tréner MHáK Jozef Mujgoš.
V druhej časti úvodného dejstva Martinčania poľavili, zvoľnili tempo a Dunajská Streda do prestávky skorigovala naše vedenie.
"Náskok nás učičíkal, prestali sme si stopercentne plniť povinnosti, chalani si asi mysleli, že sa im už nemôže nič stať. Možno sme súpera aj v podvedomí podcenili, čo sa nikdy nevypláca," podotkol martinský kormidelník.
Druhé dejstvo bolo hektické, útok dominoval nad obranou, góly padali ako na bežiacom páse, brankárom na jednej i druhej strane sa príliš nedarilo. Doslova to boli strelecké preteky.
Martinčania si stále držali vedenie, no Dunajská Streda sa nepríjemne doťahovala, v jednom momente až na dva góly.
"Chalani, našťastie, nespanikárili, pomohlo nám aj striedanie na strednej spojke. Záver sme odohrali bez zbytočných chýb, koncentrovane, mužstvo nedopustilo drámu a zaslúžene napokon vyhralo. Prejavilo väčšiu túžbu po zisku bodov a to rozhodlo," myslí si Jozef Mujgoš.
Jeho zverencov čaká cez víkend poriadna zaberačka. V sobotu o 17. h privítajú doma Malacky a na druhý deň o 14. h Stupavu.
"Až tieto zápasy ukážu, ako na tom vlastne sme. Stupava i Malacky patria v prvej lige k tomu lepšiemu, bude to riadna previerka. Verím, že v nej uspejeme," zaželal si martinský tréner.
Zostava a góly Martina: Kamien, Gombarský – Malík 10, Bíro 8/6, Kjemhus 7, Macák 5, Klementovič 3, Štrbák 2, Mudrák 2, Šranc, D. Ostapčuk, J. Ostapčuk.